Baránik, Alojz, poslanec NR SR (2022-09-21):
Ďakujem pekne. Tak sa znovu už v rámci rozpravy ujímam slova tak, aby ste prípadne mohli na moje vystúpenie reagovať. A teda pokračujem v téme. Považujeme my za neprijateľný taký záver, že prokuratúra je inštitucionálne uzavretá. Tento záver je založený tiež na okolnosti, že úprava prokuratúry má v ústave tzv. samostatnú hlavu. Tento záver však odporuje skutočnosti, že novelizáciou ústavy bolo do samostatnej, tzv. samostatnej hlavy, bola včlenená aj úprava verejného ochrancu práv. A teda už sa, už nie je táto, táto hlava samostatná pre prokuratúru, ale je akosi zbernou hlavou pre iné orgány, ktoré, samozrejme, podliehajú tomu, že ako všetky orgány ústavné sú povinné spolupracovať s inými ústavnými orgánmi. Ústava taktiež pri generálnom prokurátorovi na rozdiel od verejného ochrancu práv neupravuje ústavné dôvody, pre ktoré môže Národná rada generálneho prokurátora odvolať. Je treba zdôrazniť, že názor o inštitucionálnej nezávislosti prokuratúry neobstojí ani za terajšieho ústavného stavu, pretože po včlenení do ústavy úpravy Najvyššieho správneho súdu má tento výlučnú disciplinárnu jurisdikciu nad všetkými prokurátormi, teda aj nad generálnym prokurátorom. V dôsledku uvedeného tvrdenia o výlučnej zodpovednosti generálneho prokurátora za fungovanie prokuratúry a tým nemožnosť ingerencie iných orgánov do činnosti prokuratúry je neudržateľná a nezodpovedá aktuálnemu ústavnému stavu. Navrhovaná zákonná úprava teda mieri k vytvoreniu zákonných podmienok predpokladaných ústavou. Základným nástrojom vyvodzovania dôsledkov nefungovania nejakého orgánu alebo povinnosti skladať účty pri akejkoľvek činnosti založenej na zodpovednosti voči ústavnému orgánu je možnosť odvolávania z funkcie. Vo svetle uvedeného sa návrh zákona snaží odstrániť pretrvávajúce vážne pochybnosti o riadnom fungovaní prokuratúry spriechodnením disciplinárnych konaní a spresnením disciplinárnych previnení, a to konkretizáciou skutkových podstát v prípade generálneho prokurátora a aj špeciálneho prokurátora a rozšírením návrhového oprávnenia ministra spravodlivosti voči prokurátorom. Ďalej návrh zákona upravuje zjednodušenie mechanizmu odvolania generálneho prokurátora bez návrhu Národnej rady v presne vymedzených prípadoch. Návrh zákona tiež reflektuje skutočnosť, že privilegované a prakticky nekontrolované postavenie generálneho prokurátora a prokurátorov vôbec viedlo a vedie k zakrývaniu zlyhaní či osobnostnej nevhodnosti na funkciu a verejnú politickú činnosť. V tejto súvislosti sa tiež upravujú fakultatívne dôvody odvolania generálneho prokurátora a špeciálneho prokurátora, ako aj ukončenie výkonu funkcie prokurátora, ale aj generálneho prokurátora a špeciálneho prokurátora v prípade ich kandidatúry do volených funkcií. Predložený návrh zákona nebude mať vplyv na rozpočet atď. Pokiaľ ide o generálneho prokurátora, tak návrh zákona upravuje, že tento nesmie byť členom politickej strany, alebo teda už súčasný stav síce upravuje, že tento nesmie byť členom politickej strany ani politického hnutia a nesmie vykonávať akúkoľvek politickú činnosť, avšak zákon nezakazuje kandidovať na kandidátnej listine politickej strany alebo politického hnutia a ani ako nezávislý kandidát vo voľbách do iných funkcií, čo v konečnom dôsledku možno taktiež považovať za výkon politickej činnosti. Je preto nevyhnutné, aby generálny prokurátor vykonával svoju funkciu riadne a aby nedochádzalo k pochybnostiam o motívoch jeho aktivít. Z toho dôvodu sa navrhuje, aby v prípade, že generálny prokurátor vyjadrí súhlas so svojou kandidatúrou vo voľbách do Národnej rady alebo Európskeho parlamentu, alebo do iných volebných funkcií, aby bol tento súhlas považovaný za vzdanie sa funkcie generálneho prokurátora. Toto ustanovenie, ako si niektorí z vás možno spomínajú, je obdobné tomu, ktoré sa týka sudcov a ktoré sa podarilo za, alebo v minulom období volebnom prijať. Súčasná zákonná úprava ukončenia funkcie generálneho prokurátora je viazaná na v podstate veľmi formalistické a dokonca dá sa povedať, že nesplniteľné podmienky, ktoré nemajú nič spoločné s tým, aby sa ich prostredníctvom zabezpečoval riadny výkon funkcie generálneho prokurátora. To sa táto navrhovaná úprava snaží odstrániť tak, aby, ako bolo vyššie povedané, sa funkcia alebo sa podmienky funkcie generálneho prokurátora kontrolovali priebežne aj počas nielen pred tým, ako je generálny prokurátor vymenovaný do funkcie, ale aj počas výkonu jeho funkcie. Ak by sa tak nestalo, štát by rezignoval na svoju povinnosť zabezpečovať riadny chod právneho štátu, a to formou bŕzd a protiváh, tak ako je to imanentné právnemu štátu kdekoľvek. Pokiaľ ide o navrhované podmienky, za ktorých generálny prokurátor bude môcť byť odvolaný, a mimochodom všetko, čo hovorím o generálnom prokurátorovi sa týka aj špeciálneho prokurátora, tak tieto podmienky návrh stanovuje jednak ako nedostatky týkajúce sa porušovania zákona pri činnosti prokuratúry, ktoré neboli napravené, alebo aj podstatné okolnosti týkajúce sa osoby generálneho prokurátora znižujúce vážnosť jeho funkcie alebo tiež iné vážne pochybnosti o jeho nezaujatosti a odbornej spôsobilosti. Na druhej strane sa dopĺňa skupina dôvodov na odvolanie generálneho prokurátora, ako napríklad nerešpektovanie rozhodnutí najvyšších súdnych autorít, selektívne uplatňovanie svojej právomoci, stretávanie sa so závadovými osobami a podobne. Tu by som sa pristavil v tom zmysle, že nezabúdajme, že akokoľvek sa môžu takto stanovené podmienky javiť, akože sú, niekto by povedal, že gumované, že sú nastavené voľnej úvahe. Samozrejme, posudzovanie splnenia alebo naplnenia tých podmienok, ktoré môžu viesť k návrhu na odvolanie generálneho prokurátora, je na Národnej rade. Národná rada svojimi procesmi vlastne vykonáva, dá sa povedať, nejaký disciplinárny proces svojho druhu, niektorí by povedali, že sui generis, a v rámci toho sa akosi vyfarbí, že či k naplneniu tých podmienok na návrh na odvolanie generálneho prokurátora boli alebo neboli, či k naplneniu týchto podmienok došlo alebo nedošlo. Preto očakávajúc výhrady v tom zmysle, že takto nastavené podmienky sú akosi gumové a že môže dôjsť k ich zneužitiu, musím uviesť, že je bez akéhokoľvek precedentu na Slovensku, že by došlo k odvolaniu generálneho prokurátora. To by som veľmi rád pripomenul a že ani v prípade napríklad špeciálneho prokurátora, o ktorom sa vedelo, že aký je a čo je, a teraz už bručí natvrdo na osem rokov zatiaľ, ale môže sa to zmeniť ešte, tak ani vtedy nebolo možné ho odvolať. A podobne to bolo s inými, samozrejme. Sme tu mali Trnku a iných. Podmienky boli vždy nastavené tak, že neexistovalo zverstvo, ktorého by sa generálny prokurátor dopúšťal a ktoré by mohlo viesť k jeho odvolaniu. Čiže takto to máme teraz nastavené. A ja, a nielen ja si myslím, že viacerí si myslíme, že toto jednoducho odporuje základom právneho štátu. Pretože každý musí byť zodpovedný za to, ako vykonáva svoju verejnú funkciu, a je na nás, aby sme tie podmienky teda prenastavili spôsobom, ktorý zodpovedá, tak už teraz nemôžem povedať, že programovému vyhláseniu vlády, lebo už sa ma to akože netýka, ale napríklad sľubom, ktoré najväčšia, najväčšia politická strana alebo hnutie v tomto parlamente sľubovalo svojim voličom, a teda že bude bojovať za právny štát. Takže aby sme takýto sľub naplnili, tak je potrebné zabezpečiť to, že generálny prokurátor bude fakticky reálne odvolateľný a že nebudeme tu mať situáciu, že nech robí generálny prokurátor čokoľvek a s kýmkoľvek, akokoľvek, že nie je možné ho odvolať a on pokračuje vo svojej činnosti, ktorá odporuje podľa názoru, názoru veľkej časti spoločnosti tomu, ako funguje právny štát. Ďalej v tomto návrhu upravujeme niektoré ďalšie špecifiká, ktoré sa týkajú toho, ako funguje prokuratúra, tiež ako funguje prokuratúra vo vzťahu k Úradu špeciálnej prokuratúry. Myslíme si, že Úrad špeciálnej prokuratúry je natoľko nezávislý, čo je okrem iných vecí vyjadrené aj tým, že špeciálny prokurátor predkladá samostatnú správu parlamentu, čo má ústavnoprávny alebo ústavný rozmer ten, že keď zodpovedá za fungovanie prokuratúry generálny prokurátor, tak hovorí za prokuratúru ako celok, s výnimkou však Úradu špeciálnej prokuratúry, za ktorý podáva správu Národnej rade špeciálny prokurátor. Čiže už tam existuje istý náznak toho, že, asi je to aj viac ako náznak, dôkaz toho, že Úrad špeciálnej prokuratúry si zaslúži, aby jeho samostatnosť a dá sa povedať nezávislosť do istej miery od generálneho prokurátora bola potvrdená. V tomto zmysle teda máme v tomto našom návrhu niekoľko bodov, ktoré túto nezávislosť Úradu špeciálnej prokuratúry potvrdzujú. Jedným z neuralgických bodov fungovania generálneho prokurátora okrem toho, k čomu sa ešte dostanem, je aj fungovanie prvého námestníka generálneho prokurátora. Ten síce sa za istých okolností môže tešiť v podstate rovnakému postaveniu ako generálny prokurátor, ale, a k tomu už aj bolo v minulosti, ale tento nepodlieha žiadnemu, žiadnej kontrole predchádzajúcej a v podstate ani následnej pri výkone jeho funkcie alebo pred začatím jeho funkcie, keďže je výlučne vecou generálneho prokurátora, koho si na túto funkciu svojho prvého námestníka dosadí. A teda v čase, keď generálny prokurátor svoju funkciu nevykonáva alebo dokonca keď skončí jeho funkcia, tak vykonáva túto funkciu zaňho prvý námestník, a to bez toho, zatiaľ, aby podliehal akejkoľvek predchádzajúcej alebo následnej kontrole Národnej rady, tak ako to predpokladá ústava. Toto sa snažíme tiež v tomto návrhu nejakým spôsobom riešiť prostredníctvom ingerencie ústavnoprávneho výboru. Ešte by som sa vrátil k tomu, že keď hovoríme o zákaze politickej činnosti, tá terajšia úprava vlastne síce politickú činnosť zakazuje, ale, za prvé, vlastne ju predpokladá, pretože zákonná úprava teraz predpokladá, že môže dôjsť k tomu, že sa generálny prokurátor ujme politickej funkcie a teda potom jeho mandát mu nejako, nejako spočíva, táto jeho funkcia, čo je vlastne v konflikte s tým, že má zakázanú politickú činnosť, pretože do, do volenej funkcie, predpokladám, nie je možné sa dostať inak, ako výsledkom politickej činnosti. Takže tento vnútorný rozpor sa snažíme odstrániť, odstrániť a potom sa snažíme aj lepšie stanoviť to všetko, čo v dnešných podmienkach vidíme ako politickú činnosť. Myslíme si, že keď niekto naháňa svojich podporovateľov na Facebooku tým, že dáva fotky o tom, že aké je zdravé bicyklovať a jesť čerstvé ovocie, to nemá nič spoločné s výkonom funkcie generálneho prokurátora, ale je to politická činnosť. Jednoznačne. Čiže si myslíme, že zákon by mal definovať, že generálny prokurátor sa má vyjadrovať len k tomu, ako funguje jeho, alebo ako funguje úrad, ktorému šéfuje, a zároveň aby takú informáciu poskytoval spôsobom, ktorý je možné považovať za pravdivý. Tak v podstate toto asi na úvod je všetko. Rád budem potom zodpovedať na vaše otázky, ak nejaké budú. Ďakujem.